ไทย-ญี่ปุ่น เห็นพ้องยกระดับความสัมพันธ์ในทุกมิติ
ไทย-ญี่ปุ่น เห็นพ้องยกระดับความสัมพันธ์ในทุกมิติพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เปิดโอกาสให้นายชิโระ ซะโดะชิมะ (H.E. Mr. Shiro Sadoshima) เอกอัครราชทูตญี่ปุ่นประจำประเทศไทย เข้าเยี่ยมคารวะ ในโอกาสที่จะพ้นจากหน้าที่ นายกรัฐมนตรีชื่นชมวิสัยทัศน์และผลงานของเอกอัครราชทูตญี่ปุ่นฯ ที่ผลักดันความร่วมมือในมิติเศรษฐกิจระหว่างกันจนเกิดผลเป็นรูปธรรมในหลายด้าน โดยเฉพาะการพัฒนาทรัพยากรมนุษย์ การผลักดันการลงทุนจากญี่ปุ่นในไทย การส่งเสริมความร่วมมือระหว่างบริษัทและ Startups ของไทยกับญี่ปุ่นเอกอัครราชทูตญี่ปุ่นฯ ขอบคุณนายกรัฐมนตรีและคณะทำงานที่ได้สนับสนุนและให้ความร่วมมือมาโดยตลอด และขอบคุณนายกรัฐมนตรีที่เป็นตัวแทนประเทศไทยเข้าร่วมงานพระราชพิธีบรมราชาภิเษกของสมเด็จพระจักรพรรดิแห่งญี่ปุ่น และบทบาทของนายกรัฐมนตรีในเวทีระหว่างประเทศที่สำคัญ ได้แก่ การเข้าร่วมการประชุมผู้นำ G20 ณ นครโอซากา รวมทั้งชื่นชมการเป็นเจ้าภาพจัดประชุมสุดยอดอาเซียน ครั้งที่ 35 ของไทย ซึ่งนายกรัฐมนตรีญี่ปุ่นชื่นชมการเป็นเจ้าภาพการจัดประชุมของไทยโอกาสนี้ ทั้งสองฝ่ายเห็นพ้องกระชับความสัมพันธ์ให้แน่นแฟ้นยิ่งขึ้นอย่างรอบด้าน ในช่วงท้าย นายกรัฐมนตรีขอบคุณภาคเอกชนญี่ปุ่นที่เชื่อมั่นในศักยภาพของไทย ในการเข้ามาลงทุนในไทย นอกจากนี้ นายกรัฐมนตรีได้อวยพรให้เอกอัครราชทูตญี่ปุ่นฯ ประสบความสำเร็จและขอให้สนับสนุนไทยในฐานะเพื่อนแท้ของไทยต่อไป